Thomas Kingo

**Sorrig og glæde de vandre til hobe**

1.

Sorrig og glæde de vandre til hobe,

lykke, ulykke de gange på rad,

medgang og modgang hinanden tilråbe,

solskin og skyer de følges og ad.

Jorderigs guld

er prægtig muld,

Himlen er ene af salighed fuld.

2.

Kroner og scepter i demantspil lege,

leg er dog ikke den kongelig dragt.

Tusinde byrder i kronerne veje,

tusindfold omhu i scepterets magt.

Kongernes bo

er skøn uro,

Himlen alene gør salig og fro.

3. Alle ting har sin foranderlig lykke,

alle kan finde sin sorrig i barm.

Tit er et bryst under dyrebart smykke

opfyldt af sorrig og hemmelig harm.

Alle har sit,

stort eller lidt,

Himlen alene for sorgen er kvit.

4.

Vælde og visdom og timelig ære,

styrke og ungdom i blomstrende år

højt over andre kan hovedet bære,

falder dog af og i tiden forgår.

Alle ting må

enden opnå,

Himmelens salighed ene skal stå.

5.

Dejligste roser har stindeste torne,

skønneste blomster sin tærende gift,

under en rosenkind hjertet kan forne,

for dog at skæbnen så sælsom er skift!

I våde-vand

flyder vort land,

Himlen har ene lyksaligheds stand.

Fra Åndeligt sjunge-kor 1681.

**til hobe** – i hop, sammen

**hinanden tilråbe** – roper til hverandre

**demantspil** – diamanstpill, funkling

**forne** – visne

**sælsom** – merkelig

**skift** – fordelt

**våde** – ulykke

**stand** – tilstand